**Årsmøtet i Naturvernforbundet Oslo Akershus 2023**

Forslag fra Naturvernforbundet Oslo Nord (NON) til sak 6 - Arbeidsprogram 2023

**”Prioriterte saker arbeidsåret 2023”**

1.

NON foreslår å stryke parentesen *(«Skal»-oppgaver har høyeste prioritet, «vil»-oppgaver prioriteres ved ledig kapasitet)*

NON foreslår at det i arbeidsprogrammet konsekvent står ”I arbeidsperioden vil NOA:” etterfulgt av kulepunkter.

**Begrunnelse:** Å lage et skille mellom ”skal” og ”vil” vil av mange oppleves som uklart og forvirrende. Det kan også oppfattes som om sakene er gruppert i et A-lag og et B-lag, altså noen ting man vil prioritere å jobbe med og noen saker som står i programmet mest til pynt. Ting man ikke har tenkt å jobbe med er det bedre å fjerne fra programmet. Å bruke formuleringen ”NOA vil…” er vanlig praksis hos andre organisasjoner som har lignende arbeidsprogram, og gjør det lettere å lese programmet. Alle forstår at styret vil måtte prioritere mellom ulike saker, og at det også i løpet av et år kan dukke opp saker som ikke er nevnt i programmet, men som må prioriteres foran saker som er nevnt. Å foreta disse prioriteringene er det man velger et styre til å gjøre. I arbeidsprogrammets aller siste avsnitt så pekes det på at det må være slik.

2.

NON foreslår at samtlige setninger som angir NOAs mål starter med ”*NOA ønsker…*” eller ”*NOA ønsker at…*”, alternativt at setningene starter med ”NOA har som mål at…”.

**Begrunnelse**: Dette vil gjøre arbeidsprogrammet lettere å forstå og mer leservennlig. Slik programmet er skrevet nå kan noen av setningene som angir et mål misforstås slik at noen lesere vil tro de beskriver dagens tilstand, og ikke et framtidig mål. Et eksempel er en setning som ”*Markanaturen forvaltes etter en samlet plan som sikrer langsiktig overlevelse av naturlig tilhørende arter og naturtyper*.”

3.

NON foreslår at det under «Prioriterte saker arbeidsåret 2023» kommer et nytt kapittel, «Byer og tettsteder», satt opp på samme måte som kapitlene «Marka», «Oslofjorden og vassdragene», «Arealforvaltning og samfunnsengasjement» osv., og at kapitlet «Byer og tettsteder» kommer etter kapittelet «Oslofjorden og vassdragene».

**Begrunnelse**: Arbeidsprogrammet framstår påfallende ubalansert. Det har mye fokus på marka, og det er bra, men tilsvarende lite fokus på byer og tettsteder, og det er ikke så bra. Svært mange mennesker er engasjerte i å ta vare på natur i byen. Et illustrerende eksempel er at aksjonen ”Ny stor park i Nydalen” har 5000 medlemmer på Facebook. Skal vi nå nåværende og potensielt framtidige medlemmer, og vokse som organisasjon, så må NOA bli mye mer synlige som naturvernere i urbane strøk, og engasjere seg i pågående debatter.

**Forslag til tekst:**

**Byer og tettsteder**

**Mål B1: NOA har som mål at bynaturen forvaltes etter en samlet plan som sikrer biologisk mangfold og langsiktig overlevelse av naturlig tilhørende arter og naturtyper.**

I arbeidsperioden vil NOA:

* Arbeide politisk for at kommunale etater i Oslo og Akershus i større grad tar vilthensyn og prioriterer biologisk mangfold i forvaltningen av byenes grønne lunger.
* Støtte initiativer som har til hensikt å styrke artsmangfoldet i byenes hundremeter-skoger, parker, elvedrag og andre grøntområder.
* Arbeide for å gjenåpne nedgravde bekkeløp.
* Støtte initiativer som har til hensikt å ta vare på rødlistete arter i byer og tettsteder.
* Støtte initiativer som har til hensikt å bekjempe svartelistete arter i byer og tettsteder.

**Mål B2: NOA ønsker en forvaltning av byenes grønne lunger som bevarer og utvikler Oslo og Akershus sitt naturmangfold, landskapsverdier og kvaliteter for naturopplevelse også i sentrale strøk.**

I arbeidsperioden vil NOA:

* Reetablere en arbeidsgruppe for natur- og miljøsaker i urbane strøk («Byer og tettsteder-gruppe»).
* Samarbeide med lokallagene i Oslo om en uttalelse til kommunens reviderte

arealplan når den kommer på høring.

* Arbeide politisk for å beskytte Oslo bys gjenværende hundremeter-skoger, grønne lekeområder, skolehager, parsellhager, kolonihager, parker og annen grønnstruktur mot rasering og nedbygging.
* Arbeide for flere parker og grøntområder i Oslo, og blant annet støtte lokalbefolkningens arbeid for en ny stor grønn park i Nydalen og park og parsellhage på Veterinærtomta.
* Arbeide for at mer av parkenes plenareal erstattes av slåttemarker.
* Arbeide politisk for at kommunen i større grad tar vare på eksisterende trær og planter flere bytrær i gateløp, på torg, i parker og i andre grøntområder, samt planter, busker og blomster som er nyttige for pollinerende insekter.

**Mål B3: NOA ønsker en forvaltning av byens grønne lunger som beskytter matjorda i** **byen, og vi ønsker at både store og små får lære om samspillet i naturen og hvor maten kommer fra.**

I arbeidsperioden vil NOA:

* Arbeide for at Oslo kommune tar bedre vare på byens matjord og styrker den urbane matproduksjonen.
* Arbeide for at det etableres flere parsellhager i Oslo og Akershus.
* Arbeide for at Oslo og Akershus øker antallet skolehager, og at alle skoler har skolehage i gangavstand (20 min).
* Arbeide for at Oslo kommune fortsetter å styrke den kommunale skolehagedriften og videreutvikler Geitmyra som et kommunalt kompetansesenter for skolehagevirksomhet.

**Mål B4: NOA ønsker flere tiltak som reduserer klimautslipp og bidrar til renere luft i byen.**

I arbeidsperioden vil NOA:

* Arbeide politisk for flere og bedre sykkelveier og flere sykkelparkeringsplasser.
* Arbeide politisk for å øke andelen reiser som gjøres til fots i Oslo og Akershus ved at kommunene utvider nettverket av fortau og gangveier, etablerer snarveier (og synliggjør disse på kart), åpner manglende lenker i turveinettet, og gjør det enklere, hyggeligere og tryggere å ferdes til fots.
* Arbeide politisk for mer og bedre kollektivtrafikk.
* Arbeide politisk for at det i og rundt Oslo by legges til rette for kombinasjonsreiser sykkel – kollektivtransport – sykkel, og arbeide for bedre muligheter for å ta sykkel med på bane, buss og tog (jf. København).
* Støtte initiativer som har som siktemål å bidra til bærekraftig forbruk ved hjelp av gjenbruk, reparasjoner og korte kretsløp.

.\*\*\*\*

**Oslofjorden og vassdragene**

NON foreslår at teksten i Mål F2 endres slik at det står «..*Oslo og Akershus elvedaler..»*

**Arealforvaltning og samfunnsengasjement**

Kulepunkt 3 lyder slik:

*• Bistå/samarbeide med lokallagene i arealsaker, først og fremst Marka (jf. mål M3)*

*og fjorden (jf. mål F1), men også andre viktige arealsaker*

NON foreslår å sette punktum etter første komma og stryke resten, slik at kulepunktet blir:

* Bistå/samarbeide med lokallagene i arealsaker.

**Begrunnelse:** Resten er unødvendig. Første bisetning inneholder en prioritering (Marka og fjorden), som vi er uenige i. Men prioriteringen undergraves i den neste bisetningen. Et setningsledd slår dermed det andre i hjel, og gjør at begge deler er verdt å stryke.